钦定古今图书集成/方舆汇编/职方典/第1281卷 > 《袁家渴记》前人
## 钦定古今图书集成/方舆汇编/职方典/第1281卷 > 《袁家渴记》前人

由冉溪西南，水行十里，山水之可取者五，莫若钴𬭁潭。由溪口而西，陆行可取者八九，莫若西山。由朝阳
岩东南，水行至芜江可取者三，莫若袁家渴。皆永中
幽丽奇处也。楚越之间，《方言》谓“水之反流者为渴”，音
若衣褐之褐。渴上与南馆高嶂合，下与百家濑合。其
中重洲小溪，澄潭浅渚，间厕曲折，平者深黑，浚者沸
“白。舟行若穷，忽又无际。有小山出水中，山皆美石，石
上生青丛，冬夏常蔚然。其旁多岩洞，其下多白砾，其
树多枫柟石楠，楩槠樟柚，草则兰芷。又有异卉，类合
欢而蔓生，轇轕水石。每风自四山而下，振动大木，掩
苒众草，纷红骇绿，蓊葧香气，冲涛旋濑，退贮溪谷，摇
飏葳蕤，与时推移，其大都如此。”予无以穷其状。永之
人未尝游焉，予得之不敢专也。出而传于世，其地世
主袁氏，故以名焉。